L 229/56
MT
Il-Ġurnal Uffiċjali tal-Unjoni Ewropea
18.9.2023
(5)
L-Inizjattiva għandha l-għan li ssaħħaħ il-kompetittività u r-reżiljenza tal-bażi teknoloġika u industrijali tassemikondutturi, filwaqt li ssaħħaħ il-kapaċità tal-innovazzjoni tal-ekosistema tas-semikondutturi tagħha madwar l-Unjoni, tnaqqas id-dipendenza fuq għadd limitat ta’ kumpaniji u ġeografiji ta’ pajjiżi terzi, u ssaħħaħ il-kapaċità tagħha li tiddisinja u tipproduċi, tinkapsula, tuża mill-ġdid u tirriċikla semikondutturi avvanzati.
L-Inizjattiva jenħtieġ li tappoġġa dawk l-għanijiet billi tnaqqas id-distakk bejn il-kapaċitajiet avvanzati ta’ riċerka u innovazzjoni tal-Unjoni u l-isfruttament industrijali sostenibbli tagħhom.
L-Inizzjattiva jenħtieġ li tippromwovi t-tisħiħ talkapaċitajiet biex tippermetti l-integrazzjoni tad-disinn, tal-produzzjoni u tas-sistemi fit-teknoloġiji tassemikondutturi tal-ġenerazzjoni li jmiss, u jenħtieġ li ttejjeb il-kollaborazzjoni fost l-atturi ewlenin madwar l-Unjoni, issaħħaħ il-ktajjen tal-provvista u tal-valur tas-semikondutturi tal-Unjoni, filwaqt li taqdi lil setturi industrijali ewlenin u toħloq swieq ġodda.
(6)
Jenħtieġ li l-objettivi operazzjonali tal-Inizjattiva msemmija fl-Artikolu 4(2), il-punti (a) sa (d) tar-Regulament (EU) 2023/1781 (“l-objettivi operazzjonali 1 sa 4”) jiġu implimentati permezz ta’ azzjonijiet li jenħtieġ li jibnu fuq il-bażi ta’ għarfien b’saħħitha miksuba mill-Impriża Konġunta ECSEL stabbilita bir-Regolament tal-Kunsill (UE) Nru 561/2014 (7), li ġiet sostitwita mill-Impriża Konġunta Teknoloġiji Diġitali Ewlenin.
Jenħtieġ li l-Impriża Konġunta Teknoloġiji Diġitali Ewlenin tingħata l-isem ġdid Impriża Konġunta taċ-Ċipep u jenħtieġ li tiġi inkarigata bl-għoti ta’ appoġġ finanzjarju, permezz ta’ kwalunkwe strument jew proċedura prevista f’Orizzont Ewropa jew fidDEP, lill-azzjonijiet iffinanzjati mill-Inizjattiva.
Matul il-ħajja tal-Impriża Konġunta taċ-Ċipep, jenħtieġ li sa EUR 2,875 biljun jiġu ddedikati għall-Inizjattiva.
Minn dak l-ammont, EUR 1,450 biljun jenħtieġ li jkun għallattivitajiet ta’ tisħiħ tal-kapaċitajiet għall-objettivi operazzjonali 1 sa 4 u EUR 1,425 biljun jenħtieġ li jkun għallattivitajiet ta’ riċerka u innovazzjoni relatati mal-objettivi operazzjonali 1 sa 4.
Barra minn hekk, jenħtieġ li EUR 1,3 biljuni jiġu ddedikati għal attivitajiet ta’ riċerka u innovazzjoni mhux koperti mill-Inizjattiva.
(7)
Jenħtieġ li l-attivitajiet iffinanzjati mill-Impriża Konġunta taċ-Ċipep ikunu koperti minn programm ta’ ħidma uniku wieħed, li jenħtieġ li jiġi adottat mill-Bord ta’ Tmexxija tal- Impriża Konġunta taċ-Ċipep stabbilita f’konformità malArtikolu 14(1) tar-Regolament (UE) 2021/2085 (‘il-Bord ta’ Tmexxija’).
Jenħtieġ li l-programm ta’ ħidma jinkludi żewġ partijiet speċifiċi.
Jenħtieġ li l-ewwel parti speċifika tinkludi subtaqsima dwar attivitajiet ta’ tisħiħ talkapaċitajiet għall-objettivi operazzjonali 1 sa 4 u subtaqsima dwar l-attivitajiet ta’ riċerka u innovazzjoni relatati mal-objettivi operazzjonali 1 sa 4.
Jenħtieġ li t-tieni parti speċifika tkun iddedikata għal attivitajiet ta’ riċerka u innovazzjoni mhux koperti mill-Inizjattiva.
(8)
Jenħtieġ li l-attivitajiet kollha ta’ riċerka u innovazzjoni, inkluż dawk relatati mal-Inizjattiva, jiġu ffinanzjati permezz ta’ Orizzont Ewropa biex tiġi implimentata l-Aġenda Strateġika ta’ Riċerka u ta’ Innovazzjoni kif definita fl-Artikolu 2, il-punt (12), tar-Regolament (UE) 2021/2085.
Jenħtieġ li s-subtaqsima ddedikata għall-attivitajiet ta’ tisħiħ tal-kapaċitajiet tiġi ffinanzjata permezz tad-DEP.
(9)
Jenħtieġ li l-programm ta’ ħidma jinkludi l-kondizzjonijiet għall-aċċess għal infrastruttura ffinanzjata pubblikament, bħal faċilitajiet pilota u ta’ ttestjar u ċ-ċentri ta’ kompetenza, jiżgura l-ftuħ għal firxa wiesgħa ta’ utenti u jagħti aċċess fuq bażi trasparenti u mhux diskriminatorja u fuq termini tas-suq, jew fuq bażi ta’ kost flimkien ma’ marġni raġonevoli, għal impriżi kbar, filwaqt li jinkludi aċċess preferenzjali jew prezzijiet imnaqqsa għall-immpriżi żgħar u ta’ daqs medju (“SMEs”) u l-istituti akkademiċi.
(10)
Qabel ma jitħejja l-programm ta’ ħidma, jenħtieġ li l-Bord tal-Awtoritajiet Pubbliċi, filwaqt li jqis il-parir tal-membri privati biex tiġi żgurata r-rilevanza industrijali tal-attivitajiet ippreżentati fil-programm ta’ ħidma u, fejn xieraq, il-parir tal-Bord Ewropew dwar is-Semikondutturi u l-kontribut minn partijiet ikkonċernati rilevanti oħra, jiddeskrivi l-partijiet speċifiċi u s-subtaqsimiet rilevanti, inkluż l-istimi tan-nefqa korrispondenti tagħhom.
Għal dak il-għan, jenħtieġ li l-Bord tal-Awtoritajiet Pubbliċi jinkludi biss lill-Kummissjoni u lill-Istati Membri.
Sussegwentement, abbażi ta’ din id-deskrizzjoni u l-Aġenda Strateġika ta’ Riċerka u ta’ Innovazzjoni, jenħtieġ li d-Direttur Eżekuttiv tal-Impriża Konġunta taċ-Ċipep iħejji l-programm ta’ ħidma kemm għall-partijiet speċifiċi kif ukoll għas-subtaqsimiet rilevanti u l-istimi tan-nefqa korrispondenti tagħhom.
(7) Ir-Regolament tal-Kunsill (UE) Nru 561/2014 tas-6 ta’ Mejju 2014 li jistabbilixxi l-Impriża Konġunta ECSEL (ĠU L 169, 7.6.2014, p. 152).